EL Επίσημη Εφημερίδα της Ευρωπαϊκής Ένωσης C 90/13

Αίτηση για την έκδοση προδικαστικής αποφάσεως, την οποία υπέβαλε το House of Lords (Ηνωμένο Βασίλειο) στις 6 Φεβρουαρίου 2009 — Commissioners for Her Majesty’s Revenue and Customs κατά Loyalty Management UK Limited

(Υπόθεση C-53/09)

2009/C 90/20

Γλώσσα διαδικασίας: η αγγλική

Αιτούν δικαστήριο

House of Lords

Διάδικοι στην υπόθεση της κύριας δίκης

Αναιρεσείοντες: Commissioners for Her Majesty’s Revenue and Customs

Καθής η αναίρεση: Loyalty Management UK Limited

Προδικαστικά ερωτήματα

«Στην περίπτωση που ο υπόχρεος στον φόρο (“Διαφημιστής”) ασκεί ως δραστηριότητα τη λειτουργία ενός προγράμματος ανταμοιβής πιστών πελατών πολλαπλών παραγόντων (Σύστημα), στο πλαίσιο του οποίου συνάπτει διάφορες συμφωνίες κατά τα ακόλουθα:

i) συμφωνίες με διάφορες εταιρίες, τους “Χορηγούς” βάσει των οποίων οι Χορηγοί εκδίδουν “Μονάδες” προς τους πελάτες τους (“Συλλέκτες”) οι οποίοι αγοράζουν αγαθά ή υπηρεσίες από τους Χορηγούς και καταβάλλουν χρηματικά ποσά στον Διαφημιστή·

ii) συμφωνίες με τους Συλλέκτες που περιλαμβάνουν διατάξεις όπως π.χ. ότι όταν αυτοί αγοράζουν αγαθά και/ή υπηρεσίες από τους Χορηγούς, λαμβάνουν Μονάδες που μπορούν να ανταλλάξουν έναντι αγαθών και/ή υπηρεσιών· και

iii) συμφωνίες με διάφορες εταιρίες (“Εξαγοραστές”) βάσει τω οποίων οι Εξαγοραστές συμφωνούν, μεταξύ άλλων, να παρέχουν αγαθά και/ή υπηρεσίες προς τους Συλλέκτες σε τιμή χαμηλότερη από την κανονική ή χωρίς καταβολή χρηματικού ποσού, έναντι των Μονάδων του Συλλέκτη και, εις αντάλλαγμα, ο Διαφημιστής καταβάλλει “τέλος υπηρεσίας” που υπολογίζεται σύμφωνα με τον αριθμό των εξαγοραζομένων Μονάδων από τον συγκεκριμένο Εξαγοραστή κατά τη σχετική περίοδο. 1) Πως ερμηνεύονται τα άρθρα 14, 24 και 73 της οδηγίας 2006/112/ΕΚ του Συμβουλίου, της 28ης Νοεμβρίου 2006 (1) (πρώην άρθρα 5, 6 και 11 A, παράγραφος 1, στοιχείο α', της οδηγίας 77/388/ΕΟΚ του Συμβουλίου, της 17ης Μαΐου 1977 (2)) όσον αφορά τις πληρωμές που καταβάλλει ο Διαφημιστής προς τους Εξαγοραστές; 2) Ειδικότερα, έχουν οι διατάξεις αυτές την έννοια ότι οι πληρωμές αυτού του είδους που καταβάλλει ο Διαφημιστής προς τους Εξαγοραστές χαρακτηρίζονται ως: α) αντιπαροχή μόνο για την παροχή υπηρεσιών από τους Εξαγοραστές προς τον Διαφημιστή· ή β) αντιπαροχή μόνο για την παροχή αγαθών και/ή υπηρεσιών από τους Εξαγοραστές προς τους Συλλέκτες· ή γ) αντιπαροχή εν μέρει για την παροχή υπηρεσιών από τους Εξαγοραστές προς τον Διαφημιστή και εν μέρει για την παροχή αγαθών και/ή υπηρεσιών από τους Εξαγοραστές προς τους Συλλέκτες; 3) Αν η απάντηση στο δεύτερο ερώτημα είναι κατά το ανωτέρω στοιχείο γ', οπότε το τέλος υπηρεσίας αποτελεί αντιπαροχή για δύο παροχές εκ μέρους των Εξαγοραστών, μία προς τον Διαφημιστή και μία άλλη προς τους Συλλέκτες, με ποια κριτήρια του κοινοτικού δικαίου θα καθοριστεί πως πρέπει να κατανεμηθεί το τέλος υπηρεσίας μεταξύ των δύο αυτών παροχών;»

(1) Οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (EE L 347, σ. 1).

(2) Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών — Κοινό σύστημα φόρου προστιθεμένης αξίας: ομοιόμορφη φορολογική βάση (ΕΕ ειδ. έκδ. 09/001, σ. 49).